આજકાલ ટીવી કુટુંબના સભ્યો વચ્ચે અંતર પેદા કરવામાં ઘણું મોટું કારણ બની ગયું ચે. અગાઉ સંયુક્ત કુટુંબની પરંપરા હતી એને ઓછામાં ઓછું એક વખત તો કુટુંબમાં બધાં ભેગાં મળીને જમતાં. આજે આપણી કુટુંબ વ્યવસ્થા બદલાઈને વિભક્ત બની રહી છે. મહિલાઓ કામે લાગી છે. પરિણામે કુટુંબના સભ્યો સાથે મળીને ગુણવત્તાનો સમય ગાળી શકતા નથી. દરેક જણ પોતપોતાના સમય પ્રમાણે જમી લે છે. માતાપિતા બંને પોતાનાં દિવસભરનાં કામો અને તણાવોથી થાકી ચૂકેલાં હોય છે. એમની પોતાની લગ્નજીવનની અને વ્યક્તિગત સમસ્યાઓ હોય છે જેનો ઉકેલ કાઢવા માટે એમની પાસે સમય અને સૂઝનો અભાવ હોય છે. સરવાળે કુટુંબનું વાતાવરણ ડહોળાયેલું રહે છે. દરેક જણ પોતાના મનમાં ધુંધવાટ અને વિફળતાની લાગણી લઈને જીવતો થઈ જાય છે. નાની નાની વાતોમાં સામસામા તીર તણાય છે. આવામાં કુટુંબમાં અર્થપૂર્ણ સંવાદ થાય અને તરુણોને સામાજિક અને કુટુંબ જીવનના વાજબી પાઠ શીખવા મળે એવું શી રીતે શક્ય બને ?